Gim-instrukteur tydens Zoom-sessie doodgeskietEen van die geskokte kliënte. (Skermskoot van die video) ŉ Gautengse fiksheidsinstrukteur is na bewering vroeër vandeesweek tydens ŉ virtuele oefensessie doodgeskiet terwyl sy kliënte die grusame moord aanskou het. Luidens mediaberigte is die 40-jarige Lawrence Masinge vermoedelik Woensdagaand doodgeskiet terwyl hy ŉ virtuele oefensessie via Zoom aangebied het. Beeldmateriaal van die moord is wyd op sosiale media gedeel en wys hoe ŉ man oor Masinge, wat op die grond van ŉ oefenkamer lê, staan. Die verdagte skiet Masinge oënskynlik in die kop voordat die uitsending klaarblyklik vashaak en hy van die skerm verdwyn. In die video kan gesien word hoe vreesbevange kliënte hulpeloos toekyk. Talle van hulle maak opnames met hul selfone en ander hardloop van die skerm af weg. Almal is oënskynlik in skok gedompel. Lt.kol. Mavela Masondo, polisiewoordvoerder, het aan News24 bevestig dat Masinge om 19:20 in Saulsville in Pretoria doodgeskiet is. “Die motief vir die moord is nog nie bekend nie,” het hy gesê. Die polisie het glo reeds ŉ soektog vir die beweerde moordenaar van stapel gestuur. “Die polisie doen ŉ beroep op lede van die publiek met inligting wat verband hou met dié saak om die naaste polisiestasie of Stop Misdaad by 08600 10111 te bel.” Verskeie huldeblyke vir Masinge het intussen ingestroom. “Rus in vrede, Lawrence Masinge, jy was een van die beste instrukteurs wat ek al ooit teëgekom het,” skryf een sosialemediagebruiker. “Dis hartverskeurend wat met Masinge gebeur het. Hy was wyd bekend vir sy passie vir ŉ gesonde leefstyl,” sê ŉ ander een. Die departement van sport, kuns en kultuur het ook meegevoel met Masinge se vriende, familie en diegene wat sy moord aanskou het, betuig. Masinge was deel van die departement se I Choose 2 B Active-inisiatief. “Ons is stomgeslaan oor Lawrence se moord en betreur die verlies van sy groter as lewensgroot persoonlikheid,” sê Nnaniki Malesa, woordvoerder van die departement. “Afrigter Lawrence was aan almal in die bedryf bekend juis weens sy passie vir oefen. Almal wat saam met hom gewerk het, weet dat hy hart en siel in elke klas wat hy aangebied het, gesit het. “Hy was daartoe verbind om elke Suid-Afrikaner se lewe te verander deur ŉ fisieke en aktiewe leefstyl. Hy het inderdaad sy stempel op ons almal afgedruk,” sê Malesa. “Mag die Here elkeen in hierdie moeilike tyd vertroos.” Die departement het ook ŉ beroep gedoen op mense wat inligting oor die voorval het, om met die polisie kontak te maak sodat geregtigheid kan geskied.